L'objecte d'aquesta convocatòria és l'assignació de cofinançament procedent del Fons Europeu de Desenvolupament Regional (FEDER) a les entitats beneficiàries per a la realització de projectes singulars institucionals que possibilitin la generació de recerca d'excel·lència, l'atracció del talent i el desenvolupament d'activitats de transferència de coneixement i valorització, mitjançant la construcció, adquisició, habilitació i/o ampliació substancial d'edificacions per infraestructures d'R+D. En tots els casos es podrà incloure en els projectes el primer equipament científic de la infraestructura i el mobiliari necessari per al desenvolupament de l'activitat de recerca.
S'entén per projectes singulars aquells projectes que permeten millorar el posicionament estratègic, científic i tecnològic de les institucions beneficiàries.
La finalitat de les infraestructures d'R+D haurà de ser el potenciar l'excel·lència científica i tecnològica mitjançant el suport a l'activitat de recerca, desenvolupament i innovació tecnològica, així com la de facilitar els processos de valorització i transferència de coneixement, en especial l'activitat científica relacionada amb alguna de les tecnologies facilitadores transversals recollides en l'Estratègia per a l'especialització intel·ligent de Catalunya (RIS3CAT): tecnologies de la informació i comunicacions, nano-tecnologia, materials avançats, fotònica, biotecnologia, manufactura avançada.
En el compliment d'aquesta finalitat, hauran d'iniciar o promoure noves fases en la cadena d'actuacions que van des de la recerca fins a la innovació i la comercialització dels nous desenvolupaments.
Aquesta convocatòria s'adreça a les universitats del sistema universitari de Catalunya, els centres de recerca, parc científics i tecnològics, i totes aquelles institucions sense finalitat de lucre, tant de titularitat pública com privada, que tinguin com a activitat principal la recerca i la innovació, o que tinguin la consideració d'agents d'execució de la recerca.
Els ajuts que regula aquesta convocatòria són subvencions per concurrència competitiva.
La taxa màxima de cofinançament de la despesa elegible subvencionable és de 50%.
Aquesta dotació inicial es pot ampliar prèviament a la resolució en funció de les disponibilitats de fons mitjançant una resolució del secretari d'Universitats i Recerca.
L'ampliació de fons assignat a la convocatòria en cap cas podrà suposar un increment del cofinançament per sobre del 50% de la despesa elegible.
Es valoraran, entre altres aspectes, les actuacions que generin beneficis econòmics i socials per a Catalunya i que tinguin una cobertura territorial àmplia, així com aquells projectes que s'iniciïn o promoguin noves fases en la cadena d'actuacions que van des de la investigació fins a la innovació i posada en el mercat dels nous desenvolupaments.
També es valorarà la internacionalització dels serveis, la col·laboració amb altres organismes, la capacitat de generació d'investigació enfocada a les empreses, i la generació i manteniment d'ocupació d'alta qualificació, així com, es valorarà l'objecte principal del projecte i els reptes abordats, la seva rellevància científica-tècnica, la multidisciplinarietat i la capacitat del projecte per millorar el posicionament estratègic, científic i tecnològic de la institució beneficiària.